CELEX: 62016TN0458
Language: sk
Date: 2016-07-28 00:00:00
Title: Vec T-458/16: Žaloba podaná 28. júla 2016 – Acquafarm/Komisia

14.11.2016   
            
            
               SK
            
            
               Úradný vestník Európskej únie
            
            
               C 419/47
            
         Žaloba podaná 28. júla 2016 – Acquafarm/Komisia
   (Vec T-458/16)
   (2016/C 419/63)
   Jazyk konania: španielčina
   
      Účastníci konania
   
   
      Žalobkyňa: Acquafarm, SL (Huelva, Španielsko) (v zastúpení: A. Pérez Moreno, abogado)
   
      Žalovaná: Európska komisia
   
      Návrhy
   
   Žalobkyňa navrhuje, aby jej Všeobecný súd priznal náhradu škody spôsobenej nedostatočnou koordináciou správnych postupov vo vzťahu k zariadeniu akvakultúry vybudovanej v Gibraleóne (Huelva), ktorá významne poškodila legitímnu dôveru vyvolanú u tohto subjektu tým, že jej bola poskytnutá pomoc na realizáciu projektu akvakultúry, ktorý Európska únia znemožňuje zákazom vývozu druhu, na chov ktorého bolo zariadenie postavené.
   
      Dôvody a hlavné tvrdenia
   
   Žalobkyňou v tomto konaní je podnik, ktorý sa venuje výskumu, inovácii a priemyselnému vývoju akvakultúry, ktorý vznikol v roku 2004 na účely realizácie akvakultúrneho projektu určeného na chov kôrovcov druhu Cherax Cuadricarinatus (austrálsky rak modrý) a ich uvádzanie na trh. Na tento projekt bola poskytnutá príslušná pomoc Európskej únie v súlade s ustanoveniami nariadenia Komisie (ES) č. 498/2007 z 26. marca 2007 , ktorým sa stanovujú podrobné vykonávacie pravidlá nariadenia Rady (ES) č. 1198/2006 o Európskom fonde pre rybné hospodárstvo (Ú. v. EÚ L 120, 2007, s. 1).
   Žalobkyňa na podporu svojej žaloby uvádza článok 340 Zmluvy o fungovaní Európskej únii a prostredníctvom odkazu v ňom uvedenom španielske právo v oblasti zodpovednosti verejnej správy podľa článku 106 ústavy a článku 139 a nasl. zákona č. 30/1992 z 26. novembra 1992 o právnom režime orgánov verejnej moci a o všeobecnom správnom konaní (Ley 30/92 de 26 de noviembre, de Régimen Jurídico de las Administraciones Públicas y del Procedimiento Administrativo Común).
   V tejto súvislosti žalobkyňa uvádza, že:
   
               —
            
            
               Prijatá pomoc bola určená na budovanie stavieb pre akvakultúru, pričom nikdy neboli kladené prekážky vykonaniu projektu realizovaného s uvedenými pomocami ani vynaloženým investíciám.
            
         
               —
            
            
               Po dokončení prác na projekte bolo podniku doručené oznámenie z Austrálie, že nebolo možné importovať dotknutý druh do Európskej únie podľa ustanovení nariadenia Komisie (ES) č. 1251/2008 z 12. decembra 2008, ktorým sa vykonáva smernica Rady 2006/88/ES, pokiaľ ide o podmienky a požiadavky na certifikáciu na uvádzanie živočíchov a produktov akvakultúry na trh a ich dovoz do Spoločenstva a ktorým sa stanovuje zoznam druhov prenášačov (Ú. v. EÚ L 337, 2008, s. 41).
            
         
               —
            
            
               Za týchto okolností utrpel podnik rôzne škody, ako preukazujú predložené dôkazy, v celkovej výške piatich miliónov eur.